[pic] | EUROOPA ÜHENDUSTE KOMISJON |

Brüssel 17.3.2006

KOM(2006) 132 lõplik

Ettepanek:

NÕUKOGU OTSUS

ühenduse seisukoha kohta AKV-EÜ ministrite nõukogus seoses mitmeaastase finantsraamistikuga aastateks 2008–2013 ja muudatustega, mis tuleb teha kokkuleppes, millega on läbi vaadatud koostööleping ühelt poolt Aafrika, Kariibi mere ja Vaikse ookeani piirkonna riikide rühma liikmete ja teiselt poolt Euroopa Ühenduse ja selle liikmesriikide vahel, millele kirjutati alla Cotonous 23. juunil 2000 ja mis vaadati läbi Luxembourgis 25. juunil 2005.

(komisjoni esitatud)

SELETUSKIRI

23. juunil 2000. aastal Cotonous allkirjastatud AKV-EÜ koostöölepingu (edaspidi „Cotonou leping“) läbivaatamist käsitlevate läbirääkimiste lõpuleviimise huvides on nõukogu näinud üheksanda EAFi (Euroopa Arengufondi) järgse koostöö mitmeaastase finantsraamistiku jaoks ette esialgse minimaalse kulukohustuse, et säilitada „AKV riikidele antav abi vähemalt samal tasemel kui üheksanda AEFi puhul (jääke arvestamata) ning sellele tuleb lisada ühenduse hinnangutel põhinev inflatsiooni, Euroopa Liidus toimuva kasvu ja 2004. aastal toimunud laienemise mõju“. Ühenduse hinnangute põhjal on selle kulukohustuse rahaline väärtus 22 682 miljonit eurot. Otsuseid ei tehtud siiski ei hõlmatava ajavahemiku (2008–2012 või 2008-2013), abi lõpliku summa (võimalik miinimumsummast suurem tingimuslik osa) ega rahastamismehhanismi (kavandamine eelarvesse või kümnes EAF) kohta. Seepärast on läbivaadatud Cotonou lepingus[1] sisalduva esialgse mitmeaastase rahandusraamistiku Ia lisa punktis 3 sätestatud, et "kõik mitmeaastase rahandusraamistiku või lepingu vastavate osade vajalikud muudatused otsustab ministrite nõukogu erandina käesoleva lepingu artiklist 95" .

Arvestades, et 16. detsembri 2005. aasta Euroopa Ülemkogu võttis vastu otsused hõlmatava ajavahemiku (2008–2013), AKV-le eraldatava summa (22 682 miljonit eurot jooksevhindades, välja arvatud toetuskulud) ja rahastamismehhanismi (valitsustevaheline Euroopa Arengufond) kohta, võib läbivaadatud Cotonou lepingut nüüd muuta. Hõlmatav ajavahemik on tavapärasest viiest aastast pikem ja seepärast tuleks lisaks Ia lisale muuta ka Cotonou lepingu artiklit 95, milles on määratletud lepingu kehtivus, ning sellega seotud finantsprotokolle ja läbivaatamissätteid. Lisaks tehakse ühtsuse huvides ettepanek muuta üheksanda AEFi finantsprotokolli, et täpsustada sellega hõlmatud ajavahemik (I lisa).

Kümnenda EAFi mitmeaastases finantsraamistikus, mis hõlmab ajavahemikku 2008–2013, kinnitatakse aegumisklausli põhimõtet, mis on täiesti kooskõlas võimaliku hilisema eelarvesse kavandamisega. Lisaks hõlbustatakse seeläbi liikmesriikide panuste hilisemat suurendamist tulenevalt hiljuti võetud kohustustest suurendada ametlikku arenguabi ning suunata vähemalt pool kõnealustest täiendavatest vahenditest Aafrikasse. Lisaks on mitmeaastane finantsraamistik piisavalt paindlik, et pärast eelarve uut läbivaatamist aastatel 2008-2009 oleks võimalik teha täiendavaid muudatusi.

Ettepanek:

NÕUKOGU OTSUS

ühenduse seisukoha kohta AKV-EÜ ministrite nõukogus seoses mitmeaastase finantsraamistikuga aastateks 2008–2013 ja muudatustega, mis tuleb teha kokkuleppes, millega on läbi vaadatud koostööleping ühelt poolt Aafrika, Kariibi mere ja Vaikse ookeani piirkonna riikide rühma liikmete ja teiselt poolt Euroopa Ühenduse ja selle liikmesriikide vahel, millele kirjutati alla Cotonous 23. juunil 2000 ja mis vaadati läbi Luxembourgis 25. juunil 2005.

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 310 koos artikli 300 lõikega 2,

võttes arvesse Cotonous (Benin) 23. juunil 2000. aastal allkirjastatud ja Luxembourgis (Luksemburgi Suurhertsogiriik) 25. juunil 2005. aastal läbivaadatud koostöölepingut Aafrika, Kariibi mere ja Vaikse ookeani piirkonna (edaspidi „AKV“) riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-EÜ koostööleping“),[2]

ning arvestades järgmist:

(1) 30. mai 2005. aasta otsuses 2005/446/EÜ kinnitas nõukogu 31. detsembri 2007 tähtajaks, mille möödumisel enam ei seota üheksanda Euroopa Arengufondi (edaspidi „EAF“) vahendeid, välja arvatud investeerimisrahastu rahastamiseks ettenähtud vahendeid.[3]

(2) Luxembourgis 25. juunil 2005 allkirjastatud läbivaadatud lepingu Ia lisas, mis käsitleb AKV-EÜ koostöölepingu alusel toimuva koostöö mitmeaastast rahandusraamistikku üheksanda EAFi järgsel ajal, ei nimetata täpselt ei hõlmatud ajavahemikku (5 või 6 aastat), summat ega rahastamismehhanismi (Euroopa Liidu üldeelarve või uus AEF).

(3) Nimetatud lisas Ia on siiski sätestatud, et „kõik mitmeaastase rahandusraamistiku või lepingu vastavate osade vajalikud muudatused otsustab ministrite nõukogu erandina“ AKV-EÜ koostöölepingu artiklist 95.

(4) 16. detsembri 2005. aasta Euroopa ülemkogu tegi otsuse, mis käsitleb täpselt hõlmatavat ajavahemikku (6 aastat), summat (22 682 miljonit eurot jooksevhindades) ja rahastamismehhanismi (kümnes EAF),

ON TEINUD JÄRGMISE OTSUSE:

Ainus artikkel

Ühendus teeb ettepaneku võtta AKV-EÜ ministrite nõukogus seoses mitmeaastase finantsraamistikuga aastateks 2008–2013 vastu järgmine seisukoht, mis toetub lisas esitatud AKV-EÜ ministrite nõukogu otsuse eelnõule.

Otsuse eelnõus võib teha väiksemaid muudatusi ilma, et selleks oleks vaja uut nõukogu otsust.

Brüssel,

Nõukogu nimel

eesistuja

LISA

Eelnõu:

AKV-EÜ ministrite nõukogu otsus, [kuupäev],

milles täpsustatakse mitmeaastane finantsraamistik aastateks 2008–2013 tehes selleks vajalikud muudatused kokkuleppes, millega on läbi vaadatud koostööleping ühelt poolt Aafrika, Kariibi mere ja Vaikse ookeani piirkonna riikide rühma ja teiselt poolt Euroopa Ühenduse ja selle liikmesriikide vahel, millele kirjutati alla Cotonous 23. juunil 2000 ja mis vaadati läbi Luxembourgis 25. juunil 2005

AKV-EÜ MINISTRITE NÕUKOGU,

võttes arvesse Cotonous (Benin) 23. juunil 2000. aastal allkirjastatud ja Luxembourgis (Luksemburgi Suurhertsogiriik) 25. juunil 2005. aastal läbivaadatud koostöölepingut Aafrika, Kariibi mere ja Vaikse ookeani piirkonna (edaspidi „AKV“) riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-EÜ koostööleping“),[4] eriti selle Ia lisa punkti 3,

ning arvestades järgmist:

(1) Luxembourgis 25. juunil 2005 allkirjastatud läbivaadatud koostöölepingu Ia lisas, mis käsitleb läbivaadatud AKV-EÜ koostöölepingu alusel toimuva koostöö mitmeaastast rahandusraamistikku üheksanda Euroopa Arengufondi (edaspidi „EAF“) järgsel ajal, on sätestatud, et Euroopa Liit kohustub säilitama AKV riikidele AKV-EÜ koostöölepingu alusel antava abi vähemalt samal tasemel kui üheksanda AEFi puhul, võttes sealjuures arvesse inflatsiooni, Euroopa Liidus toimuva arengu ja 2004. aastal toimunud laienemise mõju, kuid selles ei ole täpselt nimetatud ei hõlmatud ajavahemikku (5 või 6 aastat), summat ega rahastamismehhanismi (Euroopa Liidu üldeelarve või uus AEF).

(2) Läbivaadatud AKV-EÜ koostöölepingut käsitlevate läbirääkimiste lõpetamise käigus võttis Euroopa Liit endale 23. veebruaril 2005 kohustuse teha võimalikult peatselt ettepanek täpse summa ning lepingu kohaldamise aja kohta.

(3) AKV-EÜ lepingu Ia lisas on sätestatud, et „kõik mitmeaastase rahandusraamistiku või lepingu vastavate osade vajalikud muudatused otsustab ministrite nõukogu erandina“ AKV-EÜ koostöölepingu artiklist 95.

(4) 16. detsembri 2005. aasta Euroopa Ülemkogu tegi otsuse, mis käsitleb täpselt hõlmatavat ajavahemikku (6 aastat), summat (22 682 miljonit eurot jooksevhindades) ja rahastamismehhanismi (kümnes EAF),

ON TEINUD JÄRGMISE OTSUSE:

Ainus artikkel

AKV-EÜ ministrite nõukogu kiidab heaks lisas esitatud muudatuste tegemise ühelt poolt AKV riikide rühma liikmete ja teiselt poolt Euroopa Ühenduse ja selle liikmesriikide vahelises koostöölepingus, millele on alla kirjutatud Cotonous 23. juunil 2000 ja mis vaadati läbi Luxembourgis 25. juunil 2005.

Port Moresby, [kuupäev]

Nõukogu nimel

eesistuja

Lisa AKV-EÜ ministrite nõukogu otsusele,

milles täpsustatakse mitmeaastane finantsraamistik aastateks 2008–2013 tehes selleks vajalikud muudatused kokkuleppes, millega on läbi vaadatud koostööleping ühelt poolt Aafrika, Kariibi mere ja Vaikse ookeani piirkonna riikide rühma ja teiselt poolt Euroopa Ühenduse ja selle liikmesriikide vahel, millele kirjuti alla Cotonous 23. juunil 2000 ja mis vaadati läbi Luxembourgis 25. juunil 2005

a) AKV-EÜ lepingu artikli 95 lõige 2 asendatakse järgmisega:

„AKV-EÜ ministrite nõukogu määratleb finantsprotokollid mitmeaastasteks ajavahemikeks.“

b) AKV-EÜ lepingu I lisa „Finantsprotokoll“ punkt 1 asendatakse järgmisega:

„1. Ajavahemikul 1. märtsist 2000 kuni 31. detsembrini 2007 annab ühendus AKV riikidele käesolevas lepingus ettenähtud otstarveteks kokku 15,2 miljardit eurot rahalist abi. AKV-EÜ ministrite nõukogu otsusega võib selle ajavahemiku läbi vaadata vastavalt Ia lisa 3. punktile.“

e) AKV-EÜ lepingule lisatakse Ib lisa järgmises sõnastuses:

„Ib lisa. Mitmeaastane finantsraamistik ajavahemikuks 2008–2013

1. Ajavahemikul alates 1. märtsist 2008 annab ühendus AKV riikidele käesolevas lepingus ettenähtud otstarveteks kümnenda Euroopa Arengufondi raames kokku 22 682 miljonit eurot rahalist abi.

2. Seda summat saab kasutada kohe, kui on jõustunud mitmeaastane finantsraamistik. Summa jaotatakse koostöövaldkondade vahel järgmiselt:

1. 18 940 miljonit eurot assigneeritakse riiklike ja piirkondlike näidisprogrammide rahastamiseks. Eraldatud vahendeid kasutatakse selleks, et:

i. rahastada AKV riikide riiklikke näidisprogramme vastavalt käesoleva lepingu IV lisa (rakendus- ja juhtimiskord) artiklitele 1–5;

ii. rahastada AKV riikide koostööd ning piirkondlikku ja piirkondadevahelist lõimumist toetavaid piirkondlike näidisprogramme vastavalt käesoleva lepingu IV lisa (rakendus- ja juhtimiskord) artiklitele 6–11, artikli 13 lõikele 1 ja artiklile 14;

2. 2242 miljonit eurot assigneeritakse paljusid või kõiki AKV riike hõlmava AKV-sisese ja piirkondadevahelise koostöö rahastamiseks, sealhulgas institutsionaalne toetus käesoleva lepingu III lisas osutatud EAKile ja PAKile ning käesoleva lepingu artiklis 17 osutatud parlamentaarsele ühisassambleele vastavalt käesoleva lepingu IV lisa (rakendus- ja juhtimiskord) artiklile 12, artikli 13 lõikele 2 ja artiklile 14;

3. 1500 miljonit eurot assigneeritakse investeerimisrahastu rahastamiseks kooskõlas käesoleva lepingu II lisas (rahastamistingimused) esitatud tingimustega ning sellest 400 miljonit eurot nimetatud II lisa artiklites 2 ja 4 sätestatud intressitoetuste rahastamiseks.

3. Investeerimisrahastu raames rahastatavaid toiminguid, sealhulgas nendega seotud intressitoetusi haldab Euroopa Investeerimispank. Kümnenda EAFi raames eraldatavatele summadele lisab Euroopa Investeerimispank kuni 1,7 miljoni euro suuruse soovitusliku summa omavahenditest antavate laenudena. Need vahendid eraldatakse käesoleva lepingu II lisas (rahastamistingimused) ettenähtud otstarveteks kooskõlas EIP põhikirjas sätestatud tingimuste ja nimetatud lisas sätestatud investeeringute rahastamistingimuste asjakohaste sätetega. Kõiki muid käesoleva lepingu rahalisi vahendeid haldab komisjon.

4. Üheksanda EAFi ja kõigi varasemate EAFide järelejäänud vahendeid ei või siduda pärast 31. detsembrit 2007 või käesoleva mitmeaastaste finantsraamistiku jõustumise kuupäeva, kui see peaks olema nimetatud kuupäevast hilisem; samuti ei või siduda summasid, mis pärast nimetatud kuupäeva vabanevad käimasolevatest ja nendest fondidest rahastatavatest projektidest, välja arvatud summad, mis on järele jäänud üheksanda EAFi eelsest EAFist rahastatud põllumajandustoodetest saadavate eksporditulude stabiliseerimise süsteemist (STABEX), ja summad, mis on järele jäänud investeerimisrahastu rahastamiseks assigneeritud summadest, välja arvatud nendega seotud intressitoetused, mis kantakse kümnendasse EAFi, kus neid kasutatakse kooskõlas käesoleva läbivaadatud lepingu tingimustega.

5. Käesoleva mitmeaastase finantsraamistiku kogusumma hõlmab ajavahemikku 1. jaanuarist 2008 kuni 31. detsembrini 2013. Pärast 31. detsembrit 2013 ei või kümnenda EAFi vahendeid enam siduda, välja arvatud juhul, kui tegemist on investeerimisrahastu rahastamiseks eraldatud summadega, nendega seotud intressitoetused välja arvatud.

6. AKV-EÜ suursaadikute komitee võib AKV-EÜ ministrite nõukogu nimel võtta asjakohaseid meetmeid mitmeaastase finantsraamistiku üldsumma piires, et rahuldada kavandamisega seotud vajadused ühe punktis 2 kirjeldatud eraldiste raames, muu hulgas vahendite ümberjaotamisega eraldiste vahel.

7. Ühendus ja liikmesriigid võivad igal ajal otsustada suurendada käesoleva mitmeaastase finantsraamistiku üldsummat; seda eriti ühenduse 2008.-2009. aasta eelarve läbivaatamise käigus ja pidades silmas liikmesriikide võetud kohustusi suurendada arengutoetusteks antavat riigiabi käesoleva finantsraamistiku kehtivusajal. AKV-EÜ ministrite nõukogu otsustab vastavalt AKV-EÜ koostöölepingu Ia lisa punktile 3 selliste summade jaotuse punktis 2 kirjeldatud eri vahendite vahel. Kõnealuste täiendavate summade vabastamise tingimuseks võib olla koostöö tulemuste eelnev läbivaatamine nõukogus komisjoni koostatud tulemuslikkuse hindamise põhjal. Komisjon koostab sellise tulemuslikkuse hindamise igal juhul ja edastab selle nõukogule enne 2010. aasta lõppu. Sellises läbivaatamises käsitletaks nii vahendite assigneerimise ja väljamaksete täitmise ulatust kui ka tulemusi ja mõju. Hindamine aitab muu hulgas anda hinnangu uutele vahenditele, mida on vaja käesoleva lepingu kohase finantskoostöö jaoks pärast kümnendat EAFi.

8. Lisaks võivad liikmesriigid igal ajal otsustada kanda kogu kümnenda EAFi või osa sellest eelarvesse. Kõik käesoleva mitmeaastase finantsraamistiku või lepingu asjaomaste osade vajalikud muudatused otsustab AKV-EÜ ministrite nõukogu vastavalt käesoleva lepingu Ia lisa punktile 3.“

[1] ELT L 287, 28.10.2005.

[2] ELT L 287, 28.10.2005.

[3] ELT L 156, 18.6.2005.

[4] ELT L 209, 11.8.2005, ja ELT L 287, 28.10.2005.